
Martfű Város Jegyzőjétől

E l ő t e r j e s z t é s
A gyermekvédelmi és szociális ellátásokról szóló módosított 5/2011.(II.11.) önkormányzati rendelet módosításáról.
A szociális igazgatásról és szociális ellátásokról szóló 1993. évi III. törvény (a továbbiakban: Sztv.) 38.§-a szabályozza a lakásfenntartási támogatás jogosultsági feltételeit, melyek 2011.szeptember 1-től - az energiatámogatási rendszerrel kapcsolatos kormányzati változtatások okán - jelentős módosításra kerültek.

A gáz- és távhőtámogatási rendszer megszűnésével és a lakásfenntartási támogatás feltételrendszerének átalakításával egyszerűsödik és egységesebbé válik a lakhatással összefüggő szociális ellátások rendszere. 
A módosítás célja egyrészt a szociális gáz- és távhőtámogatás megszűnése okán ellátás nélkül maradó jogosultak befogadása a lakásfenntartási támogatás rendszerébe, másrészt a támogatás célzottságának és hatékonyságának növelése. 
A módosítással a normatív lakásfenntartási támogatásban részesülők létszáma várhatóan jelentősen megnövekszik.

A jogosultsági jövedelemhatárt a törvény az öregségi nyugdíjminimum (melynek összege jelenleg: 28.500.- Ft.) 250 %-ában határozza meg a korábbi 150 % helyett, ugyanakkor eltörli a lakásfenntartási költségek jövedelmen belüli arányára vonatkozó előírást. 
A jövedelemszámítás alapja az egy főre jutó jövedelem helyett a háztartás fogyasztási szerkezetét jobban kifejező fogyasztási egység lesz.

A támogatás célzottságának és hatékonyságának növelése érdekében a módosítás két további alapvető intézkedést vezet be, az egyik a támogatást igénylő vagyoni helyzetének vizsgálata, a másik pedig annak előírása, hogy a lakásfenntartási támogatást elsősorban természetben kell nyújtani.

A szociális igazgatásról és szociális ellátásokról szóló 1993. évi III. törvény (a továbbiakban: Sztv.) kimondja, hogy a lakásfenntartási támogatás a szociálisan rászoruló személyeknek, családoknak az általuk lakott lakás vagy nem lakás céljára szolgáló helyiség fenntartásával kapcsolatos rendszeres kiadásainak viseléséhez nyújtott hozzájárulás. 
A települési önkormányzat lakásfenntartási támogatást nyújt a Sztv-ben meghatározott feltételek szerinti jogosultaknak (normatív lakásfenntartási támogatás), az adósságkezelési szolgáltatásban részesülő személynek és az önkormányzat rendeletében meghatározott feltételek szerint jogosultnak (helyi lakásfenntartási támogatás).

Az Sztv. alapján  2011. szeptember 1. napjától a települési önkormányzatnak, a lakásfenntartási támogatásra való jogosultságnak - a háztartásban az egy fogyasztási egységre számított havi - jövedelmi határát úgy kell szabályoznia, hogy az öregségi nyugdíj mindenkori legkisebb összegének 250 %-ánál alacsonyabb jövedelmet jogosultsági feltételként nem írhat elő.

A támogatás összegét úgy kell szabályozni, hogy annak az egy hónapra jutó, 100 forintra kerekített összege   nem lehet kevesebb 2500 forintnál.

A kérelem elbírálásánál vizsgálni kell a háztartás tagjainak vagyoni helyzetét. A támogatás akkor állapítható meg, ha a háztartás tagjai egyikének sincs vagyona.

A szabályozás módosítását az egy főre jutó jövedelem 200 %-a helyett az egy

fogyasztási egységre jutó jövedelem 250 %-a  és a vagyoni helyzet vizsgálata indokolja.

Martfű, 2011. szeptember 05.

